Бертолт Брехт
Непобедимият надпис

Превод от немски: Венцеслав Константинов, —

chitanka.info

По време на Световната война

В една килия на италианския затвор „Сан Карло“,

Пълна с арестувани войници, пияници и крадци,

Войник-социалист надраскал с химически молив

        Върху стената;

„Да живее Ленин!“

Написал го най-горе, под тавана на полутъмната

Килия, едва различимо, но с грамадни букви.

Когато надзирателите открили това, пратили

        Бояджия с кофа вар.

И той заличил с дълга четка опасния надпис.

Но понеже варосал само буквите,

Високо горе в килията се четяло, сега

        Очертано с вар:

„Да живее Ленин!“

Дошъл втори бояджия и с четка-баданарка измазал

        Цялата стена,

Тъй че за часове надписът изчезнал, ала призори,

Когато разтворът изсъхнал, изпод варта

        Изникнало пак:

„Да живее Ленин!“

Тогава надзирателите пратили зидар с шпакла

        Да се справи с надписа.

И той цял час стъргал буква подир буква,

А когато свършил, високо горе в килията се четял,

        Вече изчистен от варта,

Но врязан дълбоко в стената, непобедимият надпис:

„Да живее Ленин!“

— А сега съборете стената! — им рекъл войникът.

1934

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.